钦定古今图书集成/历象汇编/乾象典/第058卷 > 《老人星赋》前人
## 钦定古今图书集成/历象汇编/乾象典/第058卷 > 《老人星赋》前人

赫赫宗周，皇天降休。丽哉神圣，皇天降命。开纲布网，
发号施令。河出图兮五云集，天垂象兮三光映。南极
之庭，老人之星，煜煜爚爚，煌煌荧荧。秋分之旦见乎
丙，春分之夕人乎丁。配神山之呼万岁，符水德之兆
千龄。晃如金粟，粲若银烛。比秋草之一萤，状荆山之
片玉。浑浑熊熊，悬紫贝于河宫；晔晔炜炜，曜明珠于
汉水。其光也如丹，其大也如李。稽元命之攸述，按《星
经》之所纪。见则化平主昌，明则天下多士。经始灵台，
嵯峨崔嵬。星则唐都讲艺，气则王朔呈材。昼观云物，
夜察昭回。睹南郊之炳燿，欣北极之康哉。三公辅弼，
庶官文武。献仙寿兮祝尧，奏昌言兮拜禹。瞻太霄而
踊跃，伏前庭而俯偻。万人于是和歌，百兽于焉率舞。
穆穆神皇，受天之祥。邈矣台州之北，窅然汾水之阳。
贞明也者，日月同光；贞观也者，天地为常。有混成之
独立，运元气之茫茫。若夫大虹流渚，金天当宁；大电
绕枢，轩辕受图。殷馗则黄星见楚，雷焕则紫气临吴。
青方半月，东井连珠。辰极之齐七政，泰阶之平六符。
虽前皇之盛德，又何以加于此乎？至若“甘露溢，醴泉
出，蓂荚生，嘉禾实，凤凰丹彩，驺虞白质，南海无波，东
风入律”，比夫皇穹之锡寿，何足以谈其万一。圣上犹
复招列仙，择群贤，日慎一日，元之又元，兵戈不起，至
德承天，臣炯作颂，皇家万年。